《勾漏洞歌寿明河家兄五十又一》
明代·邓云霄

君不见铜柱之标高插天，合浦潮与南溟连。明珠翠羽光华然，估客十万矜腰缠。

我兄侠气凌铜柱，射策武闱力如虎。丈夫七尺肯低眉，五湖四海随轻橹。

纷纷珠翠不入眼，一掷黄金动如土。适兴惟寻勾漏丹，往来洞口几盘桓。

白云莽互蒸丹灶，玄鹤翩跹集石坛。稚川亲为传仙决，饮以流霞兼玉屑。

才观半局已千年，笑指南溟当一啜。谁言跨鹤上扬州，此日丹成恣远游。

遥看蓬山迎倚杖，宁论海屋与添筹。有弟有弟奇无匹，踞坐衡山观日出。

朱鸟飞飞送远书，盘中只进苏耽橘。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。